b'\n_START_ARTICLE_\nPorgy ja Bess\n_START_PARAGRAPH_\nPorgy ja Bess (engl. Porgy and Bess) on yhdysvaltalaisen George Gershwinin s\xc3\xa4velt\xc3\xa4m\xc3\xa4 kolmin\xc3\xa4yt\xc3\xb6ksinen ooppera. Sen libreton ovat kirjoittaneet Ira Gershwin sek\xc3\xa4 Du Bose Heyward, jonka romaaniin Porgy ja samannimiseen n\xc3\xa4ytelm\xc3\xa4\xc3\xa4n tarina perustuu. Ooppera sai ensi-iltansa 10. lokakuuta 1935 New Yorkissa. Kriitikot arvostelivat sit\xc3\xa4 liian musikaalimaiseksi, ja vaikka yleis\xc3\xb6 pitikin yksitt\xc3\xa4isist\xc3\xa4 numeroista, teos poistui pian ohjelmistosta. Suurempaan suosioon Porgy ja Bess nousi vasta Gershwinin kuoleman j\xc3\xa4lkeen. _NEWLINE_Oopperassa Gershwin pyrkii yhdistelem\xc3\xa4\xc3\xa4n perinteist\xc3\xa4 eurooppalaista orkesterimusiikkia amerikkalaiseen jazz- ja kansanmusiikkiin._NEWLINE_Oopperan tunnetuin s\xc3\xa4velm\xc3\xa4 lienee \xe2\x80\x9dSummertime\xe2\x80\x9d, jonka musta \xc3\xa4iti laulaa alussa kehtolauluna lapselleen. Tapahtumien n\xc3\xa4ytt\xc3\xa4m\xc3\xb6n\xc3\xa4 toimii Charlestonin Catfish Row._NEWLINE_Tarinan pahan miehen, kokaiinikauppias Sportin\xe2\x80\x99 Lifen roolihahmo kirjoitettiin alun perin laulaja Cab Callowayn persoonallisuutta mallina k\xc3\xa4ytt\xc3\xa4en, joskaan h\xc3\xa4n ei t\xc3\xa4t\xc3\xa4 roolia esitt\xc3\xa4nyt._NEWLINE_Oopperan omintakeinen erityispiirre oli se, ett\xc3\xa4 se oli kirjoitettu ja sovitettu mustia esitt\xc3\xa4ji\xc3\xa4 ajatellen, koska tapahtumat sijoittuvat Charlestonin mustien slummikortteliin. Jopa poliisit, joita tarinassa vilahtaa pariin otteeseen, ovat mustia. Tekij\xc3\xb6iden nimenomainen toivomus oli, ett\xc3\xa4 teosta saisivat esitt\xc3\xa4\xc3\xa4 ainoastaan mustat laulajat. T\xc3\xa4m\xc3\xa4 on johtanut kiistoihin tekij\xc3\xa4noikeuksien haltijoiden ja eurooppalaisten oopperatalojen v\xc3\xa4lill\xc3\xa4, viimeksi Budapestissa.'